ORDE do 2 de maio de 2009 pola que se delegan competencias no secretario xeral e nos xefes territoriais da Consellería de Cultura e Turismo.
CONSELLERÍA DE CULTURA E TURISMO — III. OUTRAS DISPOSICIÓNS — 06/05/2009

A fórmula da delegación competencial é utilizada polas administracións públicas co fin de conseguir unha maior axilización no trámite e resolución dos asuntos administrativos, en beneficio tanto do funcionamento da Administración como dos administrados, dentro do máis rigoroso respecto ás garantías que a tutela dos intereses públicos exixe.
A actividade administrativa da Consellería de Cultura e Turismo supón unha concentración de funcións no seu titular que aconsella, dado o seu volume, recorrer á delegación dunha serie de competencias no secretario xeral da consellería, de acordo cos principios que informan a actividade administrativa e que a Constitución recolle no artigo 103.1º.
Por outra banda, publicados o Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia e o Decreto 245/2009, do 30 de abril, polo que se regulan as delegacións territoriais da Xunta de Galicia, cómpre adecuar á nova estrutura as normas de delegación existentes.
Na súa virtude, facendo uso das facultades que me confiren os artigos 38, 43.3º e 44 da Lei 1/1983, do 22 de febreiro, reguladora da Xunta e da súa Presidencia; 72.4º do texto refundido da Lei de réxime financeiro e orzamentario de Galicia, aprobado polo Decreto lexislativo 1/1999, do 7 de outubro; 12 e 13 da Lei 30/1992, do 26 de novembro, de réxime xurídico das administracións públicas e do procedemento administrativo común; e demais disposicións de xeral aplicación,
DISPOÑO:
Artigo1º.-Delegación de competencias.
Delégase no secretario xeral o despacho e resolución daqueles expedientes e asuntos de índole administrativa que estean atribuídos ao titular da consellería, sen prexuízo dos que poidan ser obxecto de delegación noutros órganos, nos termos previstos nos artigos seguintes.
Artigo 2º.-Administración de persoal.
1. Delégase no secretario xeral:
a) O exercicio das facultades que lle corresponden ao conselleiro en materia de persoal da súa consellería, nos termos establecidos no artigo 17 do texto refundido da Lei da función pública de Galicia, aprobado polo Decreto lexislativo 1/2008, do 13 de marzo, e demais disposicións en vigor, excepto as reservadas legalmente á competencia exclusiva daquel ou que se deleguen expresamente noutros órganos.
b) A designación das comisións de servizo con dereito a indemnización, previstas no Decreto 144/2001, do 7 de xuño, do persoal destinado nos servizos centrais e dos xefes territoriais da Consellería de Cultura e Turismo, así como a autorización para asistir a cursos e actividades de formación e perfeccionamento do dito persoal.
2. Delégase nos xefes territoriais da Consellería de Cultura e Turismo a designación das comisións de servizo con dereito a indemnización, previstas no artigo 4 do Decreto 144/2001, do 7 de xuño, do persoal destinado nos departamentos territoriais, así como a autorización para asistiren a cursos e actividades de formación e perfeccionamento do dito persoal.
Artigo 3º.-Xestión financeira, orzamentaria e patrimonial.
1. Delégase no secretario xeral:
a) A autorización dos gastos dos servizos da Consellería de Cultura e Turismo, sen prexuízo das competencias que pola normativa vixente corresponden ao Consello da Xunta, así como as disposicións de créditos e o recoñecemento de obrigas, e propoñer á Consellería de Facenda a ordenación dos correspondentes pagamentos.
b) A proposta e, se é o caso, aprobación das modificacións orzamentarias que correspondan á consellería.
c) A tramitación e resolución dos expedientes de desconcentración dos créditos necesarios para o efectivo exercicio das funcións atribuídas aos xefes de departamento territorial.
d) O exercicio das facultades que a normativa en materia de patrimonio lle atribúe ao titular da consellería.
2. Delégase nos xefes territoriais:
a) Respecto dos créditos desconcentrados, autorizar os gastos correspondentes a tales créditos, sen prexuízo das competencias que pola normativa vixente corresponden ao Consello da Xunta, así como as disposicións de créditos e o recoñecemento de obrigas, e propoñer á Consellería de Facenda a ordenación dos correspondentes pagamentos.
b) No caso de subvencións ou contratacións en que así se estipule nas bases reguladoras ou respectivos pregos, o recoñecemento de obrigas e a proposta á Consellería de Facenda da ordenación dos correspondentes pagamentos.
Artigo 4º.-Contratación.
Deléganse no secretario xeral:
a) As funcións que como órgano de contratación lle son atribuídas ao titular da consellería pola lexislación vixente, agás as que se deleguen expresamente noutros órganos.
b) A formalización de contratos programa ou convenios que, de ser o caso, se formalicen para regular o réxime de libramentos das transferencias de financiamento a favor dos organismos e das entidades vinculadas ou dependentes da Consellería de Cultura e Turismo, agás os que se deleguen expresamente noutros órganos.
Artigo 5º.-Recursos administrativos.
Delégase no secretario xeral o exercicio das competencias seguintes:
a) A resolución dos recursos de alzada e extraordinario de revisión e as reclamacións previas á vía civil ou laboral, cando a facultade de resolución lle corresponda ao titular da consellería, así como a suspensión dos actos impugnados en vía administrativa.
b) A admisión a trámite e resolución das solicitudes de revisión de oficio, a declaración de lesividade dos actos anulables e a revogación de actos de gravame ou desfavorables, segundo o previsto no capítulo I do título VII da Lei 30/1992.
c) A resolución dos procedementos de responsabilidade patrimonial atribuídos ao titular da consellería.
Enténdese comprendido na delegación no secretario xeral o exercicio da competencia para resolver os recursos de reposición que se interpoñan contra as resolucións que dite en virtude das facultades que se lle delegan nesta orde.
Artigo 6º.-Subvencións.
Delégase no secretario xeral a competencia para resolver os procedementos de concesión de axudas e subvencións e, se é o caso, acordar o seu reintegro, así como a incoación de procedementos sancionadores e imposicións de sancións tipificadas como leves e graves nos artigos 54 e 55 da Lei 9/2007, do 13 xuño, de subvencións de Galicia, agás a que se delegue noutros órganos.
Artigo 7º.-Fundacións.
Deléganse no secretario xeral as funcións que derivan do exercicio do protectorado das fundacións de interese galego adscritas a esta consellería.
Artigo 8º.-Réxime xurídico das delegacións.
1. As resolucións administrativas que se adopten facendo uso das delegacións contidas nesta orde farán constar expresamente esta circunstancia e consideraranse ditadas pola autoridade que a conferiu.
2. En calquera momento, o conselleiro poderá reclamar o exercicio das competencias que son delegadas por esta orde.
3. En caso de ausencia, vacante ou enfermidade do secretario xeral, as atribucións contidas nesta orde serán exercidas respectivamente polos titulares dos órganos superiores desta consellería, seguindo a orde de prelación establecida polo artigo 7 a) do Decreto 83/2009, do 21 de abril, polo que se fixa a estrutura orgánica dos departamentos da Xunta de Galicia.
Disposición transitoria
Mentres non se modifique a súa delimitación, enténdense delegadas nos xefes territoriais da Consellería de Cultura e Turismo, respecto dos créditos desconcentrados ou que serán obxecto de desconcentración en cada un dos citados departamentos, as competencias para actuar como órganos de contratación, autorizar e dispoñer os gastos correspondentes aos ditos créditos, a aprobación dos actos de disposición de créditos, o recoñecemento das obrigas, e a proposta dos pagamentos correspondentes á Consellería de Facenda, así como a competencia para resolver os procedementos de concesión de axudas e subvencións e acordar o seu reintegro para aqueles créditos que fosen desconcentrados e así o determinen as correspondentes convocatorias de axudas e subvencións.
Disposicións derrogatorias
Primeira.-Queda derrogada a Orde do 12 de xaneiro de 2007 sobre delegación de competencias nos órganos centrais e periféricos da Consellería de Cultura e Deporte.
Segunda.-Quedan derrogadas cantas disposicións de igual ou inferior rango se opoñan ao establecido nesta orde.
Disposición derradeira
Esta orde entrará en vigor o mesmo día da súa publicación no Diario Oficial de Galicia.
Santiago de Compostela, 2 de maio de 2009.
Roberto Varela Fariña
Conselleiro de Cultura e Turismo